Succesul din întrecerea internă vine la o săptămână după dezamăgirea trăită în EHF Champions League. ”Tigroaicele” au fost învinse în deplasare de Metz și au ratat din nou calificarea în Final Four.
În ciuda faptului că moralul era extrem de scăzut după ce s-a ratat obiectivul european, jucătoarele de la CSM București au reușit să se adune, să câștige meciul cu CSM Târgu Jiu și să-și asigure matematic titlul de campioane.
În antepenultima etapă din Liga Florilor, ”tigroaicele” s-au impus, pe teren propriu, scor 30-27, și astfel au acumulat 67 de puncte, cu 7 mai multe decât a doua clasată, vicecampioana Rapid București.
Acesta este al 7-lea titlu din istoria echipei feminine a clubului bucureștean, după cele cucerite 2015, 2016, 2017, 2018, 2021 și 2023. CSM mai are în palmares 7 trofee Cupa României și 6 Supercupe.
Cu titlul asigurat din punct de vedere matematic, echipa antrenată de Adrian Vasile mai are de jucat două meciuri în actualul sezon din Liga Florilor. CSM va întâlni Gloria Buzău în deplasare (15 mai) și SCM Craiova pe teren propriu (18 mai).
Chiar dacă a adus un nou titlu pentru CSM București, situația lui Adrian Vasile este una incertă. Obiectivul principal al formației era calificarea în Final Four-ul EHF Champions League, însă acesta a fost ratat pentru al 6-lea an consecutiv.
Imediat după dezamăgirea din Europa, conducerea echipei de handbal feminin a dat un comunicat uluitor în care a anunțat că nu a luat nicio decizie cu privire la continuarea sau nu a colaborării cu Adrian Vasile,.
Tehnicianul se află pe banca tehnică a ”tigroaicelor” din toamna lui 2019 și nu a reușit nicio calificare în Final Four-ul EHF Champions League, în pofida investițiilor majore făcute în transferurile de jucătoare.
Legendarul antrenor Gheorghe Tadici a avut un discurs acid după ce CSM București a fost eliminată din EHF Champions League. El consideră că este vorba de ”jaf din banul public” atâta timp cât echipa nu performează în Europa.